**Michael Nesmith** (30. joulukuuta 1942 Houston, Texas – 10. joulukuuta 2021 Carmel Valley, Kalifornia) oli yhdysvaltalainen country rock -muusikko, laulaja ja lauluntekijä. Hän tuli tunnetuksi 1960-luvulla televisiosarjasta *The Monkees*, jossa hän esitti yhtä samannimisen yhtyeen jäsentä. Sen jälkeen hän perusti yhtyeen First National Band ja teki merkittävän soolouran country rock -tyylin laulajana ja lauluntekijänä. Hänen tunnetuimpia laulujaan ovat "Joanne" ja "Silver Moon", molemmat vuodelta 1970. Jo Monkees-aikoina joitakin hänen kirjoittamiaan lauluja käytettiin tv-sarjassa; näitä olivat "Mary, Mary", "Circle Sky", "Listen to the Band" ja "The Girl I Knew Somewhere".

Nesmithiä voidaan tavallaan pitää musiikkivideoiden keksijänä. Vuonna 1977 hän teki markkinointivideon singlestään "Rio" ja sai siitä idean tv-ohjelmasta, jossa esitettäisiin vain äänilevyjen promootiovideoita. Hän myi idean oikeudet Time Warner -mediayhtiölle, joka perusti niiden pohjalta Music Television -musiikkivideokanavan. Nesmithin yksinhuoltajaäiti Bette Nesmith Graham puolestaan keksi 1950-luvulla konekirjoituksen lyöntivirheiden peittämiseen tarkoitetun valkoisen korjauslakan. Hän myi tuotteen ympärille perustamansa *Liquid Paper* -yrityksen Gillettelle vuonna 1979. Nesmith kertoi kärsineensä 1970-luvulla suosionsa laskusta ja rahanpuutteesta, kunnes yrityskaupan myötä vaurastunut äiti kuoli sairauskohtaukseen 1980 ja hänet perineestä pojasta tuli 1980-luvun taitteessa varsin varakas. Nesmith sijoitti rahojaan muun muassa elokuvatuotantoihin, joista tunnetuin on käsikirjoittaja-ohjaaja Alex Coxin esikoiselokuva *Repo Man* vuodelta 1984.

Suomessa Mike Nesmith sai 1970-luvulla suosiota etenkin musiikkitoimittaja Waldemar Walleniuksen ansiosta. Hector suomensi Nesmithin kappaleen "Silver Moon" Seppo Närhelle nimellä "Minä sekä toi kuu" (1976). Freemanin levyttämä Hectorin suomennos "Käyntikortti" (1976) on Nesmithin kappale "Talkin to the Wall". Raul Reiman suomensi Nesmithin laulun "Magic", ja sen levytti Rexi vuonna 1981 nimellä "Tää yö on meidän".

Levytyksiä
----------

### Studioalbumeja

* Wichita Train Whistle Sings (1968)
* Magnetic South (1970)
* Loose Salute (1970)
* Nevada Fighter (1971)
* Tantamount to Treason (1972)
* And the Hits Just Keep on Comin’ (1972)
* Pretty Much Your Standard Ranch Stash (1973)
* The Prison (1974)
* From a Radio Engine to the Photon Wing (1977)
* Infinite Rider on the Big Dogma (1979)
* Tropical Campfires (1992)
* The Garden (1994)
* Timerider: The Adventure of Lyle Swann (2001)
* Rays (2005)
* The Ocean (2015)

### Live-albumeja

* Live at the Palais (1978)
* Live at the Britt Festival (1999)
* The Amazing ZigZag Concert (2010)
* Movies of the Mind (2014)

### Kokoelma-albumeja

* Newer Stuff (1981)
* The Older Stuff (1991)

Lähteet
-------

1. 1 2  Michael Nesmith: The Monkees star dies at 78 *BBC News*.  10.12.2021. Viitattu 10.12.2021.
2. ↑  Michael Nesmith Biography  2014. A&E Television Networks.  Arkistoitu 13.2.2019. Viitattu 12.2.2019. (englanniksi)
3. ↑  Eriksson, Anssi: The Monkeesin perustajajäsen Michael Nesmith on kuollut.  *Soundi*, 10.12.2021. Artikkelin verkkoversio. Viitattu 10.12.2021.
4. ↑  Gillette Paper Pact.  *The New York Times*, 21.9.1979. Näköislehti (maksullinen). Viitattu 10.12.2021.  (englanniksi)
5. 1 2  Sirén, Vesa: Monkees-idolista merkittäväksi lauluntekijäksi – Mike Nesmith hylkäsi kaupallisuuden, mutta äidin nerokas keksintö teki hänestä monimiljonäärin.  *Helsingin Sanomat*, 11.12.2021. Artikkelin verkkoversio. Viitattu 11.12.2021.
6. ↑  Fenno — Suomen Äänitearkisto ry:n levytietokanta 1901–1999. Viitattu 11.12.2021.

Kirjallisuutta
--------------

Nyman, Jake: *Rocktieto. Osa 3 N–Z*, s. 12–15. Soundi-kirja 16. Pirkkala: Fanzine Oy, 1982. ISBN 951-99372-4-2. 

  


|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Saksa
* Yhdysvallat
* Alankomaat

 |
|  |
| Taiteenala | 
* Grammy Awards
* MusicBrainz
	+ 2
* Museum of Modern Art

 |
|  |
| Henkilöt | 
* Elonet

 |
|  |
| Muut | 
* Europeana
* SNAC

 |

 |